淮楼听雨图为符南樵作
尹耕云 (Qing)
淮流日夜向江海，淮上高楼屹然在。朱甍画栋照中原，人世几经云物改。荆溪郁郁霸王略，虎啸龙吟付寥廓。诗人猛士尽奔走，万象飞扬入杯杓。符子才名员半千，芒鞋踏破九州烟。每当风雨楼中夜，上下论心五百年。青山宿草黄泉锢，峥嵘百尺谈经处。乱后方思颇牧贤，生前苦被金张妒。雨声寂寞琴声绝，籍湜韩门有遗子。休问先生讲席荒，可怜弟子头如雪。黄鹤矶头苦战尘，临克结绮委荆榛。即今吴楚干戈满，嗟尔长安乞食人。